作者：周密
词牌/韵律：三犯渡江云・渡江云

paragraphs: 冰溪空岁晚，苍茫雁影，浅水落寒沙。
那回乘夜兴，云雪孤舟，曾访故人家。
千林未绿，芳信暖、玉照霜华。
共凭高，联诗唤酒，暝色夺昏鸦。
堪嗟。
澌鸣玉佩，山护云衣，又扁舟东下。
想故园、天寒倚竹，袖薄笼纱。
诗筒已是经年别，早暖律、春动香葭。
愁寄远，溪边自折梅花。